Správa o postupe a priebehu transformácie ŽSR

Pre naplnenie cieľov návrhu ekonomickej stabilizácie a transformácie ŽSR boli prijaté uznesením vlády SR č. 544/99 úlohy v oblasti prevádzkovej, finančnej, sociálnej. Veľká pozornosť sa prikladá práve úlohám v oblasti transformácie Železníc SR. Uznesením vlády SR č. 830 zo dňa 18.10.2000 bol Projekt transformácie a reštrukturalizácie ŽSR schválený. Celý Projekt v zásade vychádzal z podmienok stanovených EIB k návrhu ekonomickej stabilizácie ŽSR, ako aj zapracovania postupného prispôsobenia sa európskej legislatíve pre oblasť železničných podnikov v časovom horizonte do roku 2005. 
Uznesením č. 830zo dňa 18 októbra 2000 vláda SR schválila:
•	projekt transformácie a reštrukturalizácie Železníc SR;
•	fyzické a účtovné oddelenie správy a prevádzky železničnej dopravnej cesty od dopravných a obchodných činností;
•	oddĺženie Železníc SR  v objeme a časovom horizonte stanovenom Projektom;
•	zoznam regionálnych dráh uvedených v prílohe uznesenia č. 830/2000.
Zároveň súhlasila s reštrukturalizáciou Železníc SR podľa osobitných predpisov. Pre postupné nastavenie projektovaných ekonomických parametrov oboch spoločností, prípravu legislatívnej oblasti a úpravu niektorých zdeformovaných nákladových a cenových oblastí, bol pre ministrov v ukladacej časti uznesenia definovaný súbor úloh.

Úlohy z uznesenia vlády SR a ich vplyv na prípravu a priebeh transformácie

1.	Predložiť na rokovanie vlády SR návrh zákona, ktorým sa mení a dopĺňa zákon 
č. 258/1993 Z.z. O Železniciach SR a návrh zákona o zriadení Železničnej spoločnosti, akciovej spoločnosti (body C.1. a C.2.)
Dňa 14. júna 2001  NR SR schválila zákon č. 259/2001 Z.z. o Železničnej spoločnosti, a.s., a o zmene a doplnení zákona Národnej rady Slovenskej republiky č. 258/1993 Z.z. o Železniciach Slovenskej republiky v znení zákona č. 152/1997 Z.z.. Zákon nadobúda účinnosť 1.augusta 2001. Zákon upravuje spôsob založenia, vznik, postavenie a právne pomery Železničnej spoločnosti, a.s. pre realizáciu dopravných a obchodných činností. 
Uznesením vlády SR č. 1034 zo dňa 31.októbra 2001 vláda SR schválila zakladateľskú listinu a stanovy obchodnej spoločnosti Železničná spoločnosť, a.s.. Zároveň uložila ministrovi dopravy, pôšt a telekomunikácií založiť železničnú spoločnosť, a.s. do 30.novembra 2001. Založenie spoločnosti Železničnej spoločnosti, a.s. formou zakladateľskej listiny je v súčasnosti závislé na vydaní rozhodnutia ministra o predmete nepeňažného vkladu a stanovení všeobecnej hodnoty nepeňažného vkladu znaleckým posudkom. Snahou je vznik spoločnosti k 1.1.2002. Súbežne s realizáciou krokov na založenie a vznik ŽS, a.s. sú realizované ďalšie implementačné kroky súvisiace s odčlenením dopravných a obchodných činností (majetok, interné a externé ekonomické a finančné väzby, zmluvné zabezpečenie, ľudské zdroje atď.).
Prijatou zákonnou normou sa mení a dopĺňa aj zákon č.258/1993 Z.z. o ŽSR. Najvýznamnejšími zmenami je úprava základného predmet činnosti, a to na prevádzkovanie železničných dráh a lanových dráh a ustanovenie práva železniciam na poskytnutie úhrady preukázateľnej straty z prevádzkovania dráhy vo verejnom záujme na základe Zmluvy o výkonoch vo verejnom záujme.
Súčasne so schválením zákona č. 259/2001 Z.z. o ŽS, a.s. NR SR schválila aj zákon 
č. 260, ktorým sa mení a dopĺňa zákon Národnej rady Slovenskej republiky 
č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona 
č. 58/1997 Z.z.. Medzi významné úpravy sa zaraďujú definícia verejného záujmu vo verejnej osobnej doprave na dráhe; definícia základnej dopravnej obslužnosti; stanovenie povinnosti vlastníka celoštátnej dráhy alebo regionálnej dráhy starať sa o rozvoj a modernizáciu dráhy v rozsahu nevyhnutnom na zabezpečenie dopravných potrieb; vymedzenie povinnosti prevádzkovateľa dráhy v súlade so Smernicami EU o železničných podnikoch;  definícia Zmluvy o výkonoch vo verejnom záujme pri prevádzkovaní dráhy, definíciu preukázateľnej straty pri prevádzkovaní dráhy; vymedzenie nových povinností pre prevádzkovateľa dopravy na dráhe v súlade so Smernicami EU o železničných podnikoch.
Z hľadiska vytvárania legislatívneho prostredia pre pôsobenie oboch budúcich spoločností je možné situáciu hodnotiť pozitívne. Až na určité časové sklzy pri schvaľovaní zákonov a vyčleňovaní majetku pre nepeňažný vklad do ŽS, a.s. je harmonogram plnený. Z hľadiska budúceho plnenia postupových krokov môže byť obmedzujúci vývoj v niektorých parciálnych legislatívnych oblastiach, napr. financovanie kompetencií samospráv.
2.	navrhnúť systém rekvalifikačných programov a programov na tvorbu nových pracovných miest na základe profesnej a regionálnej analýzy (bod C.4.)
Systém programov bol predložený vo forme informácie na rokovanie vlády a vzatý na vedomie na 151. rokovaní vlády SR  v apríli 2001. Realizácia jednotlivých implementačných krokov postupuje podľa napĺňania jednotlivých predpokladov, čo sa týka napr. modernizácie, odčleňovania servisných jednotiek, racionalizácie činností. ŽSR vypracovali a realizujú systém starostlivosti o nadbytočných a uvoľňovaných zamestnancov (pracovno-právne, psychologické poradenstvo), rekvalifikačné programy, v štádiu pilotného zavedenia a overovania je projekt firemnej kultúry  a výchovy zamestnancov prvého kontaktu.
Úloha úzko súvisí s celkovými procesmi v oblasti ľudských zdrojov definovanými v Projekte. Pri konštatácii systémovej pripravenosti na tieto procesy však vzhľadom na súčasný vývoj a predikcie z prijatých vládnych dokumentov, sú zámery Projektu v oblasti zamestnanosti (vecné aj časové) ovplyvnené v následovných oblastiach: nižšie tempo modernizácie, nižšie tempo odčleňovania servisných a obslužných činností, rozsah a rýchlosť reakcií samospráv v oblasti prevádzkovania regionálnej dopravy.
3.	poskytnúť štátnu záruku na úver EBRD v sume 950 mil. Sk (30 mil. EUR) na riešenie sociálnej oblasti spojenej s procesom transformácie a 150 mil. Sk ako nevyhnutné náklady na proces transformácie Železníc SR (bod C.5.)
Úloha zrušená na 170. rokovaní vlády SR v auguste 2001. Dôvodom boli prekážky pri dohodovaní podmienok úveru, nevyhovujúci rozvrh realizácie transakcie s EBRD (z hľadiska blokovania prísľubu štátnych záruk počas celého roka). 
Sociálna oblasť spojená s procesom transformácie a reštrukturalizácie Železníc SR bola zatiaľ riešená z vlastných a úverových zdrojov. Časový sklz oproti projektu transformácie spôsobený procesom schvaľovania zákona o Železničnej spoločnosti, a.s. bol významným dôvodom znižujúcich finančné požiadavky na riešenie uvedených problémov (podstatne menej než projektovaných 950 mil. Sk). Finančné prostriedky v objeme 150 mil. Sk ako nevyhnutné náklady na proces transformácie železníc SR (financovanie pilotných projektov súvisiacich s reštrukturalizáciou a transformáciou Železníc SR) sú riešené z úveru so štátnou zárukou, ktorá bola schválená uznesením vlády SR č. 468 zo dňa 23.5.2001 v celkovom objeme 10,5 mld. Sk. 
Úloha, význam a úroveň aplikácie pilotných projektov v rámci transformačného a reštrukturalizačného procesu je opísaný nižšie.

4.	vytvoriť podmienky a realizovať postupné oddĺženie Železníc SR za neuhradené výkony vo verejnom záujme za roky 1994-1997 (C.6.)
Projekt transformácie definoval pohľadávku za rok 1994-1997 a v ekonomických projekciách uvažoval s pohľadávkou voči štátu za roky 1994-1997 v objeme 15 mld Sk. Zároveň stanovil finančné vyrovnanie so štátom v rokoch 2001-2005 v alikvótnych ročných objemoch 2 mld Sk. Reálne finančné toky zatiaľ neboli zrealizované. Uznesením č. 790/2001 k návrhu štátneho rozpočtu na rok 2002 vláda SR súhlasila s vyčlenením časti zdrojov z privatizácie ešte v roku 2001 v objeme 
2 mld Sk, a zo zdrojov z privatizácie v roku 2002 tiež v objeme 2 mld Sk na riešenie starých dlhov z výkonov vo verejnom záujme. Zároveň súhlasila z privatizačných zdrojov v roku 2002 vyčleniť 2 mld Sk na úhradu dlhov voči Sociálnej poisťovni a Spoločnej zdravotnej poisťovni. 
Problémové bude definovanie obdobia, ku ktorému sa úhrada bude viazať, čo súvisí najmä so skutočnosťou, že pohľadávka za neuhradené výkony vo verejnom záujem je vykazovaná nielen za obdobie rokov 1994-1997, ale aj za výkony realizované v rokoch 1999, 2000. Obdobné sú aj predikcie roku 2001.
Ministerstvo dopravy, pôšt a telekomunikácií vypracovalo Návrh riešenia finančných vzťahov medzi štátom a ŽSR. Tento definuje sumár pohľadávok ŽSR voči štátu za roky 1994-2000. Existencia zásadných rozporov s MF SR (zdroje) neumožnila jeho predloženie na rokovanie vlády SR. V októbri 2001 sa uskutočnilo k Návrhu riešenia finančných vzťahov medzi štátom a ŽSR rokovanie ministra dopravy a ministerky financií. Oba rezorty hľadajú riešenia.
Pri stanovení výšky pohľadávky za roky 1994-1997 sa vychádzalo z realizovaného auditu za toto obdobie (spoločnosť Ernst&Young). Pohľadávka bola vykvantifikovaná na objem 14,6 mld Sk, z čoho 7,6 mld Sk predstavuje istina. Protokolárne uzavretie obdobia rokov 1994-1997 je v súčasnosti závislé na právnom a finančnom zauditovaní príslušenstva, nárokovaného zo strany ŽSR.
Súčasné uskutočňované kroky v procese oddĺženia a jeho ďalší priebeh je významne závislý (silné riziká) na:
•	identifikovaní zdrojov na oddĺženie, čo je vlastne dôvodom nepredloženie Návrhu na riešenie finančných vzťahov medzi štátom a Železnicami SR na rokovanie vlády SR.
•	vysokom objeme cudzích zdrojov so značným priemetom do nákladov a následne výrazným dopadom na potrebu dotácie na úhradu straty z výkonov vo verejnom záujme.
•	alokácia týchto zdrojov na umorenie zväčša záväzkov verejnoprávnej povahy.
•	deklarované zdroje z privatizácie sú rizikové vo vzťahu k reálnemu vývoju cash flow v rovine časovej aj rozsahu.
•	z finančného hľadiska zanedbávanom dosahu a význame verejnej hromadnej dopravy. Neplnenie plných úhrad zmluvne definovaných strát z výkonov vo verejnom záujme v bežnom roku  pre ŽSR aj ŽS. Na rok 2002 štátny rozpočet uvažuje s objemom 1,84 mld Sk na financovanie výkonov vo verejnom záujme avšak požiadavka ŽSR je minimálne v objeme 1,88 mil. Sk a požiadavka ŽS, a.s. je cca 4,8 mld Sk. Negovanie plných úhrad predikuje do budúcich rokov cyklickú reakciu, keď starý dlh bude nahradený novým. 
•	financovanie modernizácie nie podľa schválenej koncepcie, teda nižšia ako schválená účasť štátu a jej nahradzovanie úvermi.
•	rozsahu poskytnutých štátnych záruk (zvýšenie).
•	tempe a účinnosti vnútorných reštrukturalizačných procesov.

5.	objektivizovať ceny za používanie železničnej dopravnej cesty za účelom dosiahnutia cieľov Projektu (C.7.)
Úloha bola zrušená na 167. rokovaní vlády SR dňa 11.07.2001. Dôvodom pre zrušenie úlohy bolo znenie úlohy z uznesenia vlády SR č. 805/2000, ktoré ukladá zrušiť všetky úlohy, ktoré vznášajú dodatočné požiadavky na štátny rozpočet, resp. požiadavky zdrojovo nekryté v štátnom rozpočte. Objektivizácia cien by mala dopad na zmenu výšky dotácie na krytie nákladov dopravnej cesty.
Cieľom objektivizácie cien za používanie železničnej dopravnej cesty bolo zreálniť ceny za používanie dopravnej cesty vo vzťahu k nákladom. Nevyvážené ceny vo vzťahu k nákladom sú v segmente osobnej dopravy. Platné ceny vyhlásené MF SR cenovým výmerom z 1.7.1999 zabezpečujú krytie ekonomicky oprávnených nákladov za použitie dopravnej cesty segmentom osobnej dopravy na úrovni cca 50%. Táto skutočnosť sa výraznou mierou prejaví cez faktúrované výkony ŽS, a.s. na príjmoch ŽSR ako správcu dopravnej cesty, ekonomických výsledkoch ŽSR a na potrebe cudzích zdrojov.
V snahe riešiť tento problém systémovo (smernice EU, zákon o dráhach, projekt transformácie, konkurenciaschopnosť) bol pripravený Návrh koncepcie spoplatňo-vania železničnej dopravnej cesty. Koncepcia mení systém štruktúry cien. Navrhovaný systém je založený na dotácií štátu na úhradu fixných nákladov dopravnej cesty. Dopravcovia budú zaťažení len cenami kalkulovanými na úrovni variabilných nákladov, pri súčasne vyššej cenovej segmentácií druhu ponúkaných služieb. 
So systémom sa stotožnilo aj MF SR, avšak zásadný rozpor s MF SR predstavuje uvažovaná výška dotácie na rok 2002 v objeme 1,88 mld Sk, ktorá v štátnom rozpočte nie je zabezpečená (spoločne pre ŽS, a.s. a ŽSR je na rok 2002 vyčlenených len 1,84 mld Sk). Koncepcia bola napriek tomuto rozporu predložená na rokovanie vlády SR. Úrad vlády SR vzhľadom na existujúci rozpor vyslovil požiadavku na prerokovanie rozporu s ministerkou financií a jeho odstránenie. Zároveň do odstránenia rozporu pozastavil proces prerokovania Koncepcie vládou SR. V októbri 2001 rokovali minister dopravy a ministerka financií o Koncepcii. Bol vzájomne odsúhlasený systém spoplatňovania, avšak nebola doriešená reálna finančná účasť štátu v roku 2002 prostredníctvom štátneho rozpočtu. 
Až do schválenia Koncepcie a vydania rozhodnutia MF SR ako cenového orgánu budú teda ŽS, a.s. faktúrované výkony v cenách podľa výmeru MF SR z 1.7.1999. Táto skutočnosť spolu s nedefinovaním dotácie na krytie výkonov vo verejnom záujme pri prevádzkovaní dráhy (na rok 2002 predbežne kvantifikovaná na úrovni 1,88 mld Sk) v štátnom rozpočte na rok 2002 vytvárajú zlé vstupné ekonomické parametre pre ŽSR (riziká vo vzťahu k budúcim tržbám, k dodatočnej potrebe úverov, k slabej cenovej konkurencii, k zabezpečeniu výkonov v súlade s platnými zákonmi).

6.	vytvoriť podmienky na financovanie rozvojových programov za účasti štátneho rozpočtu v rozsahu podľa uznesenia vlády SR č. 544/1999 a Scenára č.6 za účelom dosiahnutia zabezpečenia plnenia Projektu (C.8.)
Uznesenie vlády SR č. 544/99 a ekonomický scenár č.6 definovali každoročnú účasť štátneho rozpočtu na financovaní investícií ŽSR v objeme 4 mld Sk v pomere 3,5 mld Sk infraštruktúra a 0,5 mld mobilné prostriedky. Scenár uvažoval aj s kombináciou dotácií a štátnych záruk za úvery (prioritne finančné modely vychádzali z dotácií v plnom rozsahu). V roku 2000 a 2001 vláda SR svojimi uzneseniami schválila koncepciu modernizácie mobilného parku ŽSR a aktualizáciu koncepcie modernizácie železničnej dopravnej cesty, vychádzajúce z projektu ekonomickej stabilizácie a transformácie ŽSR (UV SR č. 544/99) a projektu transformácie ŽSR (UV SR 
č. 830/2000). 
Zákon o štátnom rozpočte na rok 2002 definujú účasť štátu na financovaní investícií vo forme dotácií v objeme 350 mil. Sk, teda potvrdzuje úroveň predchádzajúcich rokov (270-300 mil. Sk). Rozsah dotácie je značne nízky. V roku 2000 a 2001 boli zdroje do investícií čiastočne doplnené úverom od EIB. Projekty financované cez ISPA sú zabezpečované aj spoluúčasťou štátu a je indikovaná aj budúca účasť v odsúhlasenom rozsahu.
Financovanie rozvoja a modernizácie dráhy zo strany štátu ako vlastníka (zákon 164/1996 Z.z. o dráhach) je značne poddimenzované a financovanie investícií najmä z cudzích zdrojov je pre ŽSR neúnosné, a to nielen z dlhodobého hľadiska (ignoruje reálne ekonomické možnosti ŽSR). 

7.	rozpracovať systém poskytovania sociálnych zliav adresným spôsobom (C.9.)
Úloha bola zrušená dňa 04.04.2001 na 149. zasadnutí vlády SR. Dôvodmi zrušenia boli ako predikcie zvýšených požiadaviek na štátny rozpočet aj neprístupnosť ďalších ústredných orgánov štátnej správy k riešenie tejto problematiky. V rámci obchodnej politiky ŽSR sú iniciované snahy na zásadné zmeny v cenovej a obchodnej politike osobnej dopravy, čo môže znamenať opätovné otvorenie problematiky na úrovni štátnej správy.

Prílohou k uzneseniu vlády SR č. 830/2000 bol odsúhlasený zoznam regionálnych dráh. Projekt definoval pilotné projekty a odporúčania na spracovanie transformačných projektov k regionálnym dráham. Po vyhlásení regionálnych dráh uznesením vlády SR č. 830/2000 sa sa pristúpilo k realizácii ďalšieho kroku - Pilotný projekt P.P. 10.2. Prognóza podnikania na regionálnych železničných tratiach.

Stav plnenia implementačných krokov, riešenia a realizácie pilotných projektov k Projektu transformácie a reštrukturalizácie ŽSR schváleného Uznesením Vlády SR č. 830/2000 zo dňa 18.10.2000

V zmysle schváleného Projektu transformácie a reštrukturalizácie ŽSR bol vypracovaný a schválený  plán  implementačných krokov a sprievodných pilotných projektov. Ich cieľom príprava na zmeny prostredia v procese reštrukturalizácie , teda najmä vnútropodnikových vzťahov.

Pilotný projekt  P.P.1.2 Tvorba nového spôsobu organizovania ŽSR a ŽS, a.s. na základe analýzy procesov
Cieľ projektu:
Identifikovanie procesov na jednotlivých železničných staniciach, popis procesov a aktivít, návrh rozdelenia procesov a aktivít podľa toho, či majú dopravný alebo prepravný charakter, priradenie aktivít k pracovným pozíciám na železničných staniciach.
Predpokladaný termín ukončenia:     1.5.2001	
Časové a vecné plnenie projektu  PP 1.2: 
Projekt PP 1.2 ukončený v termíne, výsledky projektu sú aplikované  u  Divízie dopravnej cesty - Správy riadenia dopravy (SRD) Zvolen a od 1.12.2001 aj u SRD Trnava, Žilina a Košice.
Pilotný projekt  P.P.1.1 Reinžiniering dopravno-prepravného procesu
Cieľ projektu:
Projekt nadväzuje na predchádzajúci; hlavným cieľom je určiť a doporučiť zmeny súčasného výkonu jednotlivých procesov, určiť nový spôsob riadenia týchto procesov a prehodnotiť potrebu pracovnej sily v jednotlivých procesoch.
Predpokladaný termín ukončenia:   31.10.2001
Časové a vecné plnenie projektu  PP 1.1:
Projekt PP 1.1 ukončený v termíne a pripravený na oponentúru.

Implementačný krok I.K.5.4 Príprava a realizácia definovania kritérií pre obsadzovanie pozícií vyššieho manažmentu
Cieľ projektu:
Špecifikácia osobných manažérskych profilov pre rozdelené spoločnosti ŽSR a ŽS, a.s., metodika postupu posudzovania manažérov vzhľadom na definované kritériá.
Predpokladaný termín ukončenia: 	31.3.2001
Časové a vecné plnenie implementačného kroku I.K.5.4.
Implementačný krok ukončený v termíne a bol implementovaný na odbore riadenia ľudských zdrojov GRŽSR.

Implementačný krok I.K. 5.5 a Implementačný krok I.K. 5.7 Príprava personálnych rezerv pre pozície vyššieho manažmentu a s ostatnými relevantnými zamestnancami ŽSR:
Cieľ projektu:
Spracovanie metodiky výberu danej skupiny zamestnancov s vysokým osobným potenciálom, prepojenie na rozvojové programy vyššieho manažmentu.
Predpokladaný termín ukončenia:	31.5.2001
Časové a vecné plnenie implementačného kroku I.K.5.5.
Implementačný krok ukončený v termíne a bol implementovaný na odbore riadenia ľudských zdrojov GRŽSR.

Implementačný krok I.K. 5.6 Odpredaj know-how, softvérovej podpory a zaškolenie príslušných zamestnancov GR ŽSR a ÚIVP
Cieľ projektu:
Optimalizácia hardvérového a softvérového vybavenia u ŽSR - systém GARUDA.
Predpokladaný termín ukončenia:	30.4.2001
Časové a vecné plnenie implementačného kroku I.K.5.6.
Implementačný krok ukončený v termíne a bol implementovaný na odbore riadenia ľudských zdrojov GRŽSR.

Implementačný krok I.K. 6.1 Vytvorenie komunikačného centra, spracovanie stratégie internej a externej komunikácie v koordinácii s príslušnými útvarmi ŽSR a vedením ŽSR
Cieľ projektu:
Definovanie kritérií merania, monitoringu a definovanie spôsobu podávania spätnej väzby z komunikačných výstupov ŽSR.
Predpokladaný termín ukončenia:	30.6.2001
Časové a vecné plnenie implementačného kroku I.K.6.1.
Implementačný krok ukončený v termíne, v súčasnosti prebieha jeho   implementácia na odbore riadenia ľudských zdrojov GRŽSR a odbore pre prácu s verejnosťou GRŽSR  v rámci tvorby organizačnej štruktúry GRŽSR. 

Pilotný projekt P.P. 7.1 Spracovanie ďalšej stratégie riadenia a rozvoja ľudských zdrojov v náväznosti na transformačný proces v ŽSR
Cieľ projektu:
Cielené formovanie firemnej kultúry, motivačný systém, personálna politika, rozvoj manažérov a zamestnancov.
Predpokladaný termín ukončenia:	31.12.2001
Časové a vecné plnenie projektu  P.P.7.1.
Pilotný projekt je v štádiu dokončenia.

Pilotný projekt P.P. 7.2 Cielené rozvojové programy:
Cieľ projektu:
Zabezpečenie spracovania Rámcového projektu rozvoja vyššieho manažmentu a zamestnancov s vysokým osobným potenciálom, funkčné zaradenie zamestnancov s vysokým osobným potenciálom na pozície vyššieho manažmentu.
Predpokladaný termín ukončenia:	 31.12.2001
Časové a vecné plnenie projektu  P.P.7.2.
Pilotný projekt je v štádiu dokončenia.

Pilotný projekt P.P. 7.3  Rozvojové programy pre zamestnancov prvého kontaktu vo väzbe na riadenie výkonov a kvality
Cieľ projektu:
Realizácia kľúčových rozvojových programov pre nositeľov kvality v službách zákazníkom.
Predpokladaný termín ukončenia:	31.12.2001
Časové a vecné plnenie projektu  P.P.7.3.
Pilotný projekt je v štádiu dokončenia.

Pilotný projekt  P.P.8.1 Návrh riešenia bezpečnosti a ochrany zdravia pri práci podľa legislatívy EÚ
Cieľ projektu:
Návrh úprav, novelizácia znení resp. návrhy na prípadné zmeny platnej legislatívy.
Predpokladaný termín ukončenia:	31.12.2001
Časové a vecné plnenie projektu  P.P.8.1.
Pilotný projekt je pred dokončením, čiastkové riešenia boli predložené odboru prevádzky GRŽSR, na oponentúru.

Pilotný projekt P.P.8.2 Zásady pre tvorbu a riadenie v predpisovej oblasti v nadväznosti na transformačný proces
Cieľ projektu:
Úpravy a novelizácia predpisov ŽSR s rešpektovaním transformačného procesu.
Predpokladaný termín ukončenia:	31.12.2001
Časové a vecné plnenie projektu  P.P.8.2.
Pilotný projekt je pred dokončením, čiastkové riešenia boli predložené odboru  technického rozvoja a ekológie GR ŽSR na oponentúru.

Pilotný projekt P.P.10.1 Regulátor dopravy podľa štandardov EÚ
Cieľ projektu:
Návrh inštitúcie, organizačno-právne postavenie v rámci požiadaviek EÚ.
Predpokladaný termín ukončenia:	31.12.2001
Časové a vecné plnenie projektu  P.P.10.1 .
Pilotný projekt je pred dokončením, čiastkové riešenia boli predložené odboru prevádzky GRŽSR.

Pilotný projekt P.P. 10.2 Prognóza podnikania na regionálnych železničných tratiach
Cieľ projektu:
Komplexná koncepcia podnikania na regionálnych železničných tratiach, definícia prognózy ďalšieho vývoja, návrhy strategických rozhodnutí.
Predpokladaný termín ukončenia:	31.12.2001
Časové a vecné plnenie projektu  P.P.10.2..
Pilotný projekt je pred dokončením, čiastkové riešenia boli predložené odboru stratégie GRŽSR, na oponentúru.

Pilotný projekt P.P. 2.1 Návrh systému manažérskeho výkazníctva:
Cieľ projektu:
Cieľom je návrh systému, pomocou ktorého manažment získa rýchly prehľad o kľúčových parametroch podniku a bude mať možnosť pomocou ich riadenia účinne riadiť smerovanie ŽSR.
Predpokladaný termín ukončenia:	30.6.2001
Časové a vecné plnenie projektu  P.P.2.1.
Pilotný projekt PP 2.1,   ukončený a odovzdaný v termíne. Jeho implementácia prebieha na úseku námestníka GR ŽSR pre ekonomiku a námestníka GR ŽSR pre obchod a marketing.

Pilotný projekt P.P.2.2 Model vnútorného ekonomického riadenia DDC:
Cieľ projektu:
Implementácia spracovaného návrhu do prostredia organizácie umožní jednoduchý prístup k informáciám relevantným pre úspešné riadenie hospodárskych tokov. Zabezpečí jednotný pohľad na kritické procesy organizácie. 
Predpokladaný termín ukončenia:	30.6.2001
Časové a vecné plnenie projektu  P.P.2..2..
Pilotný projekt PP 2.2.  ukončený a odovzdaný v termíne. Jeho implementácia prebieha na úseku námestníka GR ŽSR pre ekonomiku a námestníka GR ŽSR pre prevádzku.

Pilotný projekt P.P. 2.3 Návrh systému účelového členenia nákladov (ABC/M)
Cieľ projektu:
Cieľom projektu je vytvorenie ekonomického monitora nákladov a výkonov procesov a systému objektívneho zisťovania a stanovovania cien a taríf služieb a poplatkov.
Predpokladaný termín ukončenia:	31.8.2001
Časové a vecné plnenie projektu  P.P.2..3..
Pilotný projekt PP 2.3.  ukončený a odovzdaný v termíne. Jeho implementácia prebieha na úseku námestníka GR ŽSR pre ekonomiku a námestníka GR ŽSR pre obchod a marketing.

Pilotný projekt P.P. 2..4 Integrovaný systém plánovania nákladov, výkonov a tržieb
Cieľ projektu:
Cieľom projektu je návrh sústavy moderných manažérskych nástrojov v oblasti plánovania, rozpočtovania a kontrolingu nákladov, výkonov a zisku založený na procesných modeloch.
Predpokladaný termín ukončenia:	31.12.2001
Časové a vecné plnenie projektu  P.P.2..4..
Pilotný projekt PP 2.4.  je pred dokončením.

Pilotný projekt P.P. 2.5 Investičný kontroling ŽSR na PC
Cieľ projektu:
Cieľom projektu je doplnenie metodiky investičného kontrolingu, najmä v úvodnej fáze rozhodovacieho procesu a vytvorenie programového vybavenia na personálnom počítači pre riadenie a kontrolu investičného procesu v kontrolingovom ponímaní.
Predpokladaný termín ukončenia:	31.8.2001
Časové a vecné plnenie projektu  P.P.2..5..
Pilotný projekt PP 2.5.  ukončený a odovzdaný v termíne. Jeho implementácia prebieha na úseku námestníka GR ŽSR pre ekonomiku, námestníka GR ŽSR pre obchod a marketing  a námestníka GR  ŽSR  pre technický rozvoj.

Pilotný projekt P.P. 2.6 Monitoring výkonov a efektívnosti využívania parku nákladných vozňov ŽSR
Cieľ projektu:
Cieľom projektu je sústredenie a usporiadanie dostupných informácií o vozňovom parku na jednom mieste za účelom vytvorenia údajovej základne pre koncepciu modernizácie a racionalizácie vozňového parku, pre rozhodovacie procesy na rôznych stupňoch riadenia práce s nákladnými vozňami.
Predpokladaný termín ukončenia:	31.8.2001
Časové a vecné plnenie projektu  P.P.2..6..
Pilotný projekt PP 2.6.  ukončený a odovzdaný v termíne. Jeho implementácia prebieha na úseku námestníka GR ŽSR  pre obchod a marketing .

Pilotný projekt P.P. 4.1 Komplexné posúdenie informačných systémov ŽSR z pohľadu budúceho jednotného riadenia spoločností
Cieľ projektu:
Cieľom projektu je  vypracovanie rozborových materiálov a uceleného koncepčného návrhu informačných systémov v rámci budúcich spoločností.
Predpokladaný termín ukončenia:	30.6.2001
Časové a vecné plnenie projektu  P.P.4.1.
Projekt PP 4.1 bol v plnom rozsahu ukončený a implemetovaný na  odbore  informatiky GR ŽSR.

Pilotný projekt P.P. 5.1 Zmena zadávania periodických opráv  železničných koľajových vozidiel (ŽKV) externým opravárenským firmám
Cieľ projektu:
Projekt rieši stanovenie vecnej náplne periodických opráv, spôsob odovzdávania a preberania ŽKV z periodických opráv z ohľadom na ekonomické ukazovatele.
Predpokladaný termín ukončenia:	31.12.2001
Časové a vecné plnenie projektu  P.P.5.1.
Pilotný projekt PP5.1.  je pred dokončením a priebežne konzultovaný na úseku námestníka GR ŽSR pre prevádzku.

Pilotný projekt P.P. 5.5 Zmena udržiavacích poriadkov železničných koľajových vozidiel
Cieľ projektu:
Projekt rieši zvýšenie pohotovosti ŽKV za súčasného efektívneho vynakladania nákladov na údržbu a cielený prechod od terajšej preventívnej údržby na údržbu spoľahlivostnú - podľa technického stavu.
Predpokladaný termín ukončenia:	31.12.2001
Časové a vecné plnenie projektu  P.P.5.5.
Pilotný projekt PP5.5.  je pred dokončením a priebežne konzultovaný na úseku námestníka GR ŽSR pre prevádzku.

Pilotný projekt P.P. 5.6 Zmena organizácie pravidelnej údržby ŽKV v depách koľajových vozidiel
Cieľ projektu:
Projekt podáva riešenie na optimalizáciu  spoľahlivosti používaných ŽKV pri optimálnych nákladoch na údržbu.
Predpokladaný termín ukončenia:	31.12.2001
Časové a vecné plnenie projektu  P.P.5.6.
Pilotný projekt PP5.5.  je pred dokončením a priebežne konzultovaný na úseku námestníka GR ŽSR pre prevádzku.

Pilotný projekt P.P. 5.2 Programové rozšírené riešenie pre tvorbu zošitového cestovného poriadku
Cieľ projektu:
Projekt rieši aplikáciu zošitového cestovného poriadku na stanovišti rušňovodiča. 
Predpokladaný termín ukončenia:	31.12.2001
Časové a vecné plnenie projektu  P.P.5.2.
Pilotný projekt PP5.2.  je pred dokončením a priebežne konzultovaný na úseku námestníka GR ŽSR pre prevádzku.

Pilotný projekt P.P.5.3 Programové riešenie pre optimalizáciu riadenia prevádzkovej práce
Cieľ projektu:
Projekt rieši  implementáciu optimalizačnej metódy schopnej navrhnúť ekonomicky optimálnu sústavu vlakotvornych staníc v sieti ŽSR. 
Predpokladaný termín ukončenia:	31.12.2001
Časové a vecné plnenie projektu  P.P.5.3.
Pilotný projekt PP5.3.  je pred dokončením a priebežne konzultovaný na úseku námestníka GR ŽSR pre prevádzku.

Pilotný projekt P.P. 5.4 Spracovanie programu na plánovanie údržby a opráv infraštruktúry
Cieľ projektu:
Projekt má stanoviť algoritmus plánovania udržiavacej a opravárenskej činnosti jednotlivých prvkov infraštruktúry s výstupmi technickými, technologickými a ekonomickými.
Predpokladaný termín ukončenia:	31.12.2001
Časové a vecné plnenie projektu  P.P.5.4.
Pilotný projekt PP5.4.  je pred dokončením a priebežne konzultovaný na úseku námestníka GR ŽSR pre prevádzku.

Pilotné  projekty P.P. 6.1 a 6.2 Akčný plán v oblasti enviromentalistiky pre prevádzkovanie ŽSR
Cieľ projektu:
Projekt analyzuje  súčasný stav tvorby a ochrany životného prostredia ŽSR so zreteľom na jednotlivé zložky životného prostredia a porovnáva ich s enviromentálnou legislatívou SR a súčasným trendom v EÚ.
Predpokladaný termín ukončenia:	31.12.2001
Časové a vecné plnenie projektov  P.P.6.1. a P.P.6.2
Prvá časť projektu bola ukončená a odovzdaná. Jeho implementácia prebieha na odbore technického rozvoja a ekológie GR ŽSR. Druhá časť je pred dokončením a konzultovaná s odborom technického rozvoja.

Pilotný projekt P.P. 3.1 Marketingová štúdia komerčného využitia telekomunikačnej infraštruktúry ŽSR
Cieľ projektu:
Projekt predloží segmentačnú štúdiu telekomunikačného trhu a definuje marketingovú stratégiu. 
Predpokladaný termín ukončenia:	30.6.2001.  Na základe zmluvného dodatku bol termín upresnený k 30.11.2001
Časové a vecné plnenie projektov  P.P.3.1.
Prvá časť projektu odovzdaná  a implementovaná na  odbore informatiky GR ŽSR. Ostatná časť projektu je   pred dokončením.

Implementačné kroky I.K: 3.1 a I.K.3.2 Znalecké stanovenie všeobecnej hodnoty majetku vyčleneného pre vklad do spoločnosti Železničná spoločnosť, a.s. za účelom založenia ŽS,a.s. a pre zápis spoločnosti do obchodného registra
Cieľ implementačných krokov::
Znalecké stanovenie všeobecnej hodnoty majetku ŽSR ako nepeňažný vklad do spoločnosti ŽS, a.s. umožní nastaviť optimálne ekonomické parametre pre novovznikajúcu spoločnosť ŽS, a.s..
Predpokladaný termín ukončenia:	30.6.2001
Časové a vecné plnenie implementačných krokov  I.K.3.1. a I.K.
Dielčie znalecké posudky  v počte 3.575 boli odovzdané termíne. Celkový znalecký posudok pre založenie spoločnosti a zápis do obchodného registra  nebol odovzdaný v dôsledku doposiaľ  neschváleného vyčlenenia  majetku  zo ŽSR do ŽS, a.s. Ministerstvom dopravy, pôšt a telekomunikácii SR.   

Implementačné kroky I.K 3.3 a I.K.3.4 Audit k mimoriadnej inventarizácii majetku ŽSR a audit nepeňažného vkladu budúceho základného imania spoločnosti ŽS, a.s.
Cieľ implementačných krokov:
Zabezpečenie transparentnosti pri predmete vkladu do spoločnosti ŽS, a.s., ktorý má povahu častí podniku podľa zákona č. 259/2001 Z.z..
Predpokladaný termín ukončenia:	28.2.2002
Časové a vecné plnenie implementačných krokov  I.K.3.3. a I.K.3.4
Bol vykonaný audit k mimoriadnej inventarizácií a odovzdaný na úsek námestníka GR ŽSR pre ekonomiku. Prebieha audit nepeňažného vkladu v rámci preukaznosti plánovaného a skutočne vloženého majetku do ŽS,a.s. / prechod práv a povinností , delimitačné protokoly/ .

Finančné plnenie transformačných a reštrukturalizačných krokov v náväznosti na legislatívne, právne, pilotné projekty, implementačné kroky činí doposiaľ  97.548  tisíc Sk.

Záver:
Z predloženej správy vyplýva určitý spôsob plnenia jednotlivých krokov transformačného a reštrukturalizačného procesu. Je však potrebné zvýrazniť, že plnenie záväzkov štátu voči železniciam v roku 2002 nie je štátnym rozpočtom na rok 2002 potvrdené. Predpoklady vychádzajúce z návrhu štátneho rozpočtu na rok 2002 schváleného uznesením vlády SR č.790/2001 jednoznačne preukazujú, že finančný plán štátu neprikladá procesu transformácie a reštrukturalizáciu váhu a prioritu. Týmto krokom je ohrozená realizovateľnosť a zámery Projektu transformácie a reštrukturalizácie ŽSR.